VSL Sklep II R 265/2018
Sodna praksa višjih sodišč, 2018-10-24

Tjaša Potparič Janežič (preds.), Urška Jordan (poroč.), Magda Gombač Gluhak

evropski nalog za izvršbo - pristojnost - spor o pristojnosti - sprememba zakona

Za odločanje o upnikovem predlogu za potrditev sklepa o izvršbi kot evropskega naloga za izvršbo je pristojno sodišče, ki je krajevno pristojno za odločanje glede na dovoljena sredstva izvršbe.

Splošno pravilo ZIZ-L je, da se postopki nadaljujejo in končajo po določbah spremenjenega zakona.

Za odločanje o upnikovem predlogu za izdajo potrdila o Evropskem nalogu za izvršbo je pristojno Okrajno sodišče v Škofji Loki.

1. Upnik je pri Okrajnem sodišču v Ljubljani zaprosil, da se sklep o izvršbi VL 37246/2009 potrdi kot evropski nalog za izvršbo. Okrajno sodišče v Ljubljani je zadevo odstopilo v pristojno poslovanje Okrajnemu sodišču v Škofji Loki, katero pa se je s sklepom z dne 17. 9. 2018 izreklo za nepristojno za izdajo potrdila o evropskem nalogu za izvršbo in po pravnomočnosti sklepa zadevo odstopilo v reševanje Okrajnemu sodišču v Ljubljani.

2. Okrajno sodišče v Ljubljani je sprožilo spor o pristojnosti in meni, da je glede na spremenjeni ZIZ, ki velja od 25. 3. 2018, v postopku izdaje potrdila o izvršljivosti pristojno tisto sodišče, ki je v postopku izvršbe na podlagi verodostojne listine po ugotovitvi pravnomočnosti sklepa o izvršbi krajevno pristojno za odločanje glede na dovoljena sredstva izvršbe, to pa je Okrajno sodišče v Škofji Loki.

3. Za odločanje o upnikovem predlogu za izdajo potrdila o Evropskem nalogu za izvršbo (v nadaljevanju EIN) je pristojno Okrajno sodišče v Škofji Loki.

4. ZIZ v 42a. členu določa, da o potrdilu o izvršljivosti (tudi o potrdilu, da se sklep o izvršbi potrdi kot EIN) odloča sodišče, ki je o terjatvi odločalo na prvi stopnji (prvi odstavek). Pristojnost za izvršbo na podlagi verodostojne listine je določena v 40c. členu ZIZ. Le ta določa, da je v postopku izvršbe na podlagi verodostojne listine do ugotovitve pravnomočnosti sklepa o izvršbi izključno krajevno pristojno Okrajno sodišče v Ljubljani (COVL), po ugotovitvi pravnomočnosti sklepa o izvršbi pa je za vodenje in odločanje v izvršilnem postopku na prvi stopnji krajevno pristojno tisto sodišče, ki je krajevno pristojno za odločanje glede na dovoljena sredstva izvršbe. To sodišče pa je glede na z Zakonom o spremembah in dopolnitvah Zakona o izvršbi in zavarovanju (v nadaljevanju ZIZ-L) spremenjeno določbo pristojno ne glede na prvi odstavek 42a. člena ZIZ tudi za izdajo potrdila o izvršljivosti odločbe. S to spremembo naj bi se dosegla hitrejša in učinkovitejša ureditev postopka izdaje EIN.

5. Pravilno je stališče Okrajnega sodišča v Ljubljani, da je treba novelo ZIZ-L uporabiti tudi v konkretnem primeru. Splošno pravilo ZIZ-L je, da se postopki nadaljujejo in končajo po določbah spremenjenega zakona (70. člen). Glede na navedeno je pritožbeno sodišče na podlagi prvega odstavka 25. člena Zakona o pravdnem postopku v zvezi s 15. členom ZIZ odločilo, da je za odločanje o upnikovem predlogu pristojno sodišče, ki je krajevno pristojno za odločanje glede na dovoljena sredstva izvršbe, torej Okrajno sodišče v Škofji Loki.

Zakon o izvršbi in zavarovanju (1998) - ZIZ  - člen 40c, 42a, 42a/1

Zakon o spremembah in dopolnitvah Zakona o izvršbi in zavarovanju (2018) - ZIZ-L  - člen 70

Zakon o pravdnem postopku (1999) - ZPP  - člen 25

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.